text:
SVb Ta Clarifica Splitmento: “Reparatietoeslag” No Ta Forma Parti Di E Pensioen Di AOV
Recien Banco di Seguro Social, SVb, a informa comunidad di Aruba y pensionadonan en particular, cu a cuminsa cu splitmento di pensioen di parehanan pensionado. Esaki pa cumpli cu articulo 4 di e directivo 79/9 di Comunidad EEG cu ta indica cu ambos persona casa tin derecho riba pensioen di AOV.
Den e comunicado aki tambe a indica cu ora suma e dos pensionnan cu a split, hunto esaki lo ta mes un suma di e pensioen cu tabata ricibi prome.
Pa ilustra esaki lo uza un ehempel. Un pareha casa, cu ambos a biba henter nan bida aki na Aruba y tur dos a cumpli caba e edad di pensioen, ta ricibi prome cu e splitmento pa luna e suma di Afl. 1.780,- florin di pensioen di AOV mas tabata ricibi Afl. 200,- florin di reparatietoeslag. Pues en total e pareha tabata ricibi Afl. 1.980,- florin tur luna.
Aki mester aclaria cu e reparatietoeslag ta un compensacion cu Gobierno di Aruba ta otorga, mediante SVb, na e pensionado. E reparatietoeslag no ta forma parti di e pensioen di AOV. Siguiendo cu e ehempel anterior, na momento cu SVb split e pensioen, cada persona lo ricibi riba nan cuenta separa of e cuenta di banco hunto Afl. 890,- florin di pensioen di AOV mas Afl. 100,- florin di reparatietoeslag. Pues ambos persona ta ricibi Afl. 990,- florin pa luna. Si conta tur dos pensioen hunto, lo yega bek na Afl. 1.980,- florin.
SVb a manda un carta cu e decision di e splitmento pa tur pensionado casa. E decision cu SVb a manda ta menciona e suma di pensioen di AOV, esaki no ta inclui e reparatietoeslag. Manera a indica aki riba, e reparatietoeslag no ta forma parti di e pensioen di AOV, pero ta un compensacion di parti di Gobierno di Aruba.
Pues, biniendo na nos ehempel, e dos pensionadonan casa den nos ehempel, lo ricibi un decision cu ta menciona cu cada un tin derecho riba Afl. 890,- florin di AOV. E carta no ta menciona e suma di Afl. 990,- florin, cu ta e suma cu realmente ta keda deposita riba nan cuenta. Cada pareha por controla nan pensioen door di conta nan hunto. Den caso cu hunto nan no a ricibi e mes un suma cu prome, ta pidi e pensionadonan pa tuma contacto cu departamento di Pensioen di SVb na 527-2760.
Banco di Seguro Social, SVb, ta spera di por a aclaria dudanan cu por ta existi relaciona cu e splitmento di pensioen di AOV.


c: text/html

text:
Prome Minister Evelyn Wever-Croes: PROME MINISTER A REUNI CU COMANDANTE CU TA SALIENDO Y E COMANDANTE NOBO DI MARINIERS KAZERNE
Prome Minister Evelyn Wever-Croes:
PROME MINISTER A REUNI CU COMANDANTE CU TA SALIENDO Y E COMANDANTE NOBO DI MARINIERS KAZERNE
Dialuna 18 di juli, Prome Minister Evelyn Wever-Croes a reuni cu e comandante cu ta saliendo y e comandante nobo di Mariniers Kazerne. Commandant van Beekhuizen tin ya caba casi tres aña na Aruba y lo ta bandonando Aruba y na su luga ta bin Commandant van Wijk.
Durante e reunkion a refleha bek riba e ultino tres añanan aki y e manera con esaki a bay. Prome Minister a remarca cu e relacion di Gobierno y Mariniers Kazerne ta hopi estrecho. Gobierno por a conta riba ayudo di Marinies Kazarne momento cu tabata tin mester.
Durante e tres aña di Commandant van Beekhuizen, a logra e trayecto di formacion social pa nos hobennan mucha muhe. “Esaki ta un logro hopi importante pa cua mi ta hopi orguyoso di dje. Esaki ta algo cu a tuma hopi preparacion y tambe su riesgonan pero ultimo nos por a mira e resultadonan y mi a keda hopi impreciona di cada un di e damanan cu a caba e formacion social”, Prome Minister a expresa.
E deseo awo ta pa cuminsa un di dos trayecto y lo cuminsa traha riba e manera con pa genera e interes den nos hobennan mucha muhe pa sigui den e trayecto di formacion social aki.
“Mi ta desea Commandant van Wijk hopi exito cu su funcion nobo. E momento di traspaso oficial lo ta na augustus pero ya awe mi a cera conoci cu ne y mi ta sigur cu e temporada nos dilanti tambe, e cooperacion ta bay ta hopi estrecho”, Prome Minister a duna di conoce.

robotstxt: allowed

filter: keep


text:
Ocho persona di nacionalidad Colombiano a keda deteni na Spaña, momento cu nan a purba horta 5 supuesto narcotraficante di region di Galicia, kendenan a ser deteni tambe, Ministerio di Interior di Spaña a informa.
Hende di Colombia a traha un cita cu e supuesto narco na localidad di Galicia conoci como Sada, pa duna nan e droga. E operacion tabata un trampa, pasobra e obhetivo di e grupo Colombiano tabata pa horta e placa cu e grupo di narco di Galicia tabatin
cu nan pa haci e compra di droga, segun e comunicado. E intencion a ser confirma pasobra polis di Spaña a haya ‘pasamontaña’ (bivakmuts) y herment na momento cu polis a detene tur hende na e lugar. E comunicado a bisa cu nan tabata purba di secuestra e grupo di Gallego y pa asina por horta tur e placa cu nan tabatin pa haci e negoshi.
Danki na e operacion entre polis y Guardia Civil nan a detene 13 persona den e poblacion di Oleiros, entre Sada y La Coruña.
E Ministerio di Interior di Spaña a resalta e peligro grandi cu e organisacion criminal aki ta representa, pasobra nan ta sospechoso di delito similar na Islanan Canarias, Madrid, Galicia y Hulanda. Na Hulanda nan a participa den tiramento y secuestro cu organisacion rival.


text:
E miho dos ekiponan e campeonato aki den Division Damas a enfrenta otro den e prome partido di Playoff final pa dicidi ken lo bai ta e campeon di Aruba!
Britannia, e campeon di temporada pasa, a domina den a campeonato regular e anja aki atrobe, terminando den prome luga den campeonato regular y tambe e prome rond di Playoffs, hunto cu RCA, cu a keda den ambos proceso den di dos luga. E dos ekiponan aki tabata claramente e mihor nan den Division Damas e anja aki.
Den e cuadrangular di e prome rond di Playoff nan a domina e contrincantenan; River Plate y La Fama, p’asina alcansa na yega e rond final di Playoffs aki, manera tabata di spera.
E partido den e prome mita tabata bastante pareu, e “Pumanan” cu un leve bentaha den posesion y control di bala, pero, e “Tricolornan” cu bon wega di contra golpi. Ambos ekipo cu yegadanan peligroso cu por a resulta den gol, Marietje Werleman, portero di RCA, en particular tabatin hopi trabou bou di e tres palonan den e mita aki.
Britannia cu bon yegadanan, cu nan protagonistanan den ofensiva; Jennifer Henao, Anouk Bluemink, y tambe Tarianna Doornkamp cu su tironan liber y di skina efectivo, a duna RCA bastante contratempo pa e duracion di e partido. Latisha Martha ta un hungado di RCA cu a sobresali hopi den defensa pa wanta e resultado y tene RCA den bataya.
E di dos tempo ta unda RCA a cuminsa demonstra nan forsa den atake tambe, tabata nan chens pa domina den teritorio Puma e biaha aki. E trio di Christy-Ann Brete, Marjolein Ruitenbeek y Josrine Saladin a sobresali hopi pa e Tricolornan.
Britannia a haya nan mes ta defende mas e biaha aki, pero, nan mes a conta cu e talentonan; medio campista Lisandra Fradl cu a core tur caminda, Michella Werleman cu a bataya hopi, y claro, e talentoso Mylene Croes cu a demonstra di ta un hungado completo di futbol, awendia un portero ainda cu un pia di oro pa tironan potente y peligroso. Mester menciona cu Mylene ta e ganado di e ‘Golden Boot’ di Division Damas anja pasa durante e evenemento di Ballon D’or.
RCA a haya nan mes cu mas yegada den e di dos tempo, pero no por a concretisa, e biaha aki ta Britannia tabata hopi peligroso den nan contra golpi nan.
Un bataya hopi nivela a termina den un empate sin gol, pero toch un wega bastante atractivo y bastante deportivo, digno di un final! Net despues di e partido e ekiponan a alinea y den un expresion di deportivismo pa intercambia “high five” al estilo di NHL Hockey. Algo cu ta e norma tambe den futbol di division nan menor, cuminsando cu U5, pero, por remarka cu nos no ta wak esey ainda den Division Honor! Nos “Woman of the Match” pa e partido aki ta Josrine Saladin di RCA.
Asina e dos ekiponan a keda igual despues di e prome wega di Playoff final di Division Damas. E di dos wega lo tuma lugar Diadomingo dia 19 di Mei, 8:00pm na CDFF na Noord, e partido por resulta di ta decisivo, ya cu e ganado di e partido ey lo corona campeon di Aruba, si encaso tin empate atrobe, lo hunga un di tres partido Diaranson 22 di Mei, 8:00pm na CDGT na Dakota.


text:
E tema di abortus ta keda un secreto pa mayoria hende rond di Aruba. Bon Dia Aruba a entrevista un apotheker y Famia Planea pa haya mas bista tocante e asunto aki.
E voorzitter di e Vereniging Apothekers, Melissa Levenston a splica cu a dicidi di no bende e tablet cu ta bin via recept di doctor di cas pa haci abortus. E ta remarca cu doctor di cas ta na altura di esaki.
“E cuido ta hopi importante despues cu e pashent haci abortus”, sra. Levenston ta aclara.
“Pa no mester tin preocupacion, nos como grupo a tuma e decision. Nos no tin e tabletnan den stock. E remedi su trabou normalmente ta pa alivia dolor, pero e tin un ‘werkzame stof’ cu ta haci e efecto”, sra. Levenston ta splica.
E ta aclara si cu ‘e ta keda na man di cada ken pa dicidi’ di locual nan ta sinti ta bon den botica. Sra. Levenston ta haya si cu ta preferibel cu un gynecoloog deal cu asuntonan asina, enbes di doctor di cas mes. “Manera mi a bisa, e nazorg ta hopi importante”, el a remarca.
Locual ta promedio di edad ta varia. Sra. Levenston mes no ta mira mucho caso, pero poco di nan ta bou 18 aña di edad. Den caso di adulto ta paso ‘nan tin mucho yiu’ anto no kier mas. “Mi no ta contento cu e manera di ‘zoek het maar uit’, e ta un situacion dificil, pero mester bin cu miho solucion”, el a remarca.
Tin algun daño di e tablet
Segun sra.Levenston, e proceso por bay bon, pero no tur ora ta saca e foetus henter y esaki por causa sangramento. Si no tin hende cu por zorg pa e persona cu a comete abortus, e por sangra te muri. Semper mester haci un asina yama ‘follow up’. E la remarca cu e persona por haya yiu den futuro sin problema.
Sra. Levenston a splica cu abortus ta ‘ilegal’, si un botica ta bende bou di receta di dokter, no ta trabou di e botica pa duna splicacion pa motibo cu e ta ilegal.
“Tin mas factornan cu no lo haci esaki posibel pa haci abortus legal. Sea un minister no ta bay de acuerdo of mayoria di e comunidad ta contra abortus anto. E partido por perde voto tambe. Nan ta wak e di un forma politico y e cultura religioso. E ta un tema delicado. Por ta den futuro e por bira legal”, sra. Levenston a splica.
“Corsou tin mesun ley cu Aruba, pero un dokter di cas a haci un ‘samenwerking’ cu botica. E minister (di e tempo ey) a bin cu un areglo pa crea un structura na cual forma y ken lo ta encarga di casonan di abortus, pa asina no manda e pashent aki aya.”
Sra. Levenston ta haya cu por bin cu un miho areglo cu esaki, e mes como persona no ta contra ni fabor, paso na final di dia e ta na cada persona kico nan mes ta scoge. E ta remarca cu cada persona cu kier haci abortus mester pensa bon, tambe ta necesario pa wordo guia den e proceso y ayudo profesional (psicologo) tambe ta necesario, paso na final e ta traha mentalmente cu e persona.
Sra. Levenston: “Si tin hende ta haya esaki di un forma ilegalmente, sea via medio social o cualkier otro manera, no tuma esaki sin guia.”
Un assistent di botica a aclara na Bon Dia cu si ‘e pashent yega cu recept di ginecologo’, e proceso ta cu nan ta yama pa verifica. Esaki ta pa motibo cu e persona a perde e yiu. “E situacion aki ta diferente.”
Directora Evelyn Ras-Yarzagaray di Famia Planea, a splica cu no tin cifra specificamente di personanan cu ta haci abortus. Fundacionnan ta wak cu e cifranan a baha basta, no ta manera antes. Famia Plania ta para mas pa preveni y no pa abortus.
Sinembargo, sra.Ras a splica cu el a combersa cu un dokter cu ta haci esaki, anto a aclara cu e casonan di abortus no ta baha. E dokter ta pro anticonceptie, paso e no ta kere cu hende tin cu laga e situacion yega asina leu. Tin otro metodonan disponibel pa por haci e casonan menos. Tambe e doctor ta bisa cu tin pashentnan ta bin mas cu un biaha pa haci abortus.
Sra.Ras ta splica cu tin caso unda cu un pashent a haci abortus anto e momento ey, hendenan specialisa pa duna conseho ta drenta aden. “E fastioso di e abortus ta cu e ta ilegal ta e desbentaha di pashent, e tin cu haya e ‘pre & post care’. Nos di famia planea ta haci e ‘post care’ den e parti ‘pre care’ ta si e persona a bin cerca nos prome”, sra.Ras ta splica.
Famia Planea no ta influencia e decision di e persona cu kier haci abortus, locual nan por haci ta informa y duna guia. “Tin counceling di e asina yama ‘voor y nadelen’. Tur locual mester tene cuenta cune, sea kico tur lo pasa cu e curpa y tambe emocionalmente.
“Nos ta purba pinta e scenario di ambos banda, pero e ta keda na e pashent. Nos ta djis zorg pa duna informacion. E desbentaha nada mas ta pa e pashent, e bentaha grandi ta pa e dokternan cu ta haci’e”, sra. Ras ta aclara.
Segun sra.Ras ta bisa cu nan ta afilia cu ‘International Planned Parenthood Federation’ representando Aruba. E federacion aki ta para pa haci abortus legal. Esey ta punto cla pa Famia Planea.
“Basta hende ta pega na religion, nan ta haya cu e muhenan ta kita un bida. Nos ta wak’e manera un punto di salida pa e derecho humano. Sea e caso cu e persona a comete pa haci abortus, e mester tin e derecho di scoge kico e kier haci cu su curpa”, sra. Ras ta aclara.
Sra. Ras a splica cu algun instancianan na Aruba ta wak casonan asina cu hopi cuidadoso, paso ‘abortus ta un secreto publico’. “E ta ilegal, pero tur hende sa cu e ta wordo haci na Aruba, pero ningun hende no ta durf di bisa nada”, sra. Ras a termina bisando.


text:
KRALENDIJK – E edifisio i kurá di e anterior Julius Place mihó konosí komo skina kayente, un snèk éksitoso den pasado den Playa, awor ta un mahos bista. Tin basta tempu kaba ku e establesementu aki no ta operá mas. E ta bandoná i a bira un mahos bista den wowo di hendenan ku ta move den sentro di suidat.
Kiko a pasa ku e establesementu aki a sera, no ta konosí. Pero e ta será awor i bandoná. Pa kolmo un mahos bista den sentro di Kralendijk. Tin indikashon ku e doño anterior a bende e establesementu i tin un plan pa e sitio. Pero esnan ku a kumpré no a hasi nada ku e edifisio i a lage bira di e forma ku e ta aktualmente. Mester hasi algu na e situashon penoso aki promé ku kuminsá risibí barku di turista bèk na Boneiru i ku tin miles di turista den nos sentro di suidat.


text: KRALENDIJK – Djasabra último tabatin un aktividat dilanti di Kooyman Mega Store tokante garoshi. Ta trata di un aktividat kaminda hende por a yega serka di e garoshi, haña informashon kon ta traha nan i splikashon kon nan ta funshoná. Ta notabel ku e garoshinan ta hopi stabil. Sistema di brek, stabilidat den e parti di stür i mas. Algun garoshi tin radio lus i mas. Tur ta dependé kiko kada persona ta deseá. Tin regla i pa e motibu aki, mester kumpli ku nan pa e garoshi por partisipá den kareda. Djadumingu 15 di desèmber ta bai tin un korementu di garoshi pega ku Sentro di Bario Nort di Saliña. No ta pustamentu. Tur hende ta bon bini pa e aktividat.


text:
ATIA como gremio comercial, a wordo invita pa medio di Gobernador di Pereira y Alcaldia di Risaralda pa participa na un evento special pa celebracion di e 50 aña di existencia di Risaralda.
Risaralda ta un lugar special na unda turismo sostenibel ta un di nan pilarnan fuerte di nan economia. Risaralda ta conoci como un region cu ta cuida su naturaleza y parhanan di tal forma cu e ta e unico bosque reconoci pa medio di UNESCO como bosque modelo den nos region. Risaralda tin conservacion como topico di enseñansa den nan sistema educativo.
Mirando con conservacion y sostenibilidad ta un tema di primordial importancia pa economia di cualkier pais, pero aun mas di un isla, ATIA a hasi uso di e invitacion aki pa purba comparti e experiencia di conservacion aki cu 15 mucha entre edad di 11 pa 13 aña di Aruba.
Pa medio di companianan cu ta realisa e balor di sostenibilidad y ser ciudadanonan corporativo responsabel, e hobennan aki por bishita e evento aki for di dia 31 di januari pa 5 di februari 2017. ATIA kier a gradici esnan cu ta realisa e importancia di concientisa nos pais ariba e tema di conservacion y crecemento sostenibel muy en especial pa medio di nos hubentud.
Mester menciona cu for di comienso cu e idea a nace pa incorpora nos hubentud den e projecto aki, a ricibi e atencion y cooperacion di Minister Michelle Hooyboer cu a duna tur cooperacion pa e projecto aki ser realisa.
E companianan cu a hasi e viaje aki posibel ta: Total Finance, CMB, Western Union, Aruba Bank, Total Services, Guardian Group, WEB, Setar, Ernst & Young, Plus Accountants y ATIA. Tambe un danki special ta bai na Sra. Lina Rios representante di Colombian Adventures cu a coordina tur detayes di e viaje aki.
E viaje aki tin como meta pa mustra nos hubentud e importancia di con importante cuido di nos medui ambiente ta pa medio di conservacion y crecemento sostenibel, especialmente ariba un isla cu un area limita. ATIA ta spera cu e hobennan aki lo experiencia un siman inovidabel cu lo motiva nan pa sigui conta e experiencia unico aki na scolnan y barionan na Aruba, y pa crea “embahadornan” di conservacion bou di nos hubentud.
Aruba Birdlife Conservation tambe a wordo invita y lo ser representa pa su presidente Sr. Greg Peterson, cu lo ta un orador especial durante e programa na Risaralda.
Gobernacion di Pereira y Risaralda a invita Gobierno di Aruba y ATIA ta contento cu Prome Minister Eman a acepta e invitacion y lo lidera e delegacion di Aruba pa Risaralda, mandando un señal importante cu Aruba ta wak crecemento sostenibel como un punto importante di gobernacion.
ATIA un biaha mas kier a gradici tur sponsor, Ministerio di Educacio y Sra. Juliet Carvahal, Aruba Birdlife Conservation pa medio di Sr. Greg Peterson, Sr. Armando Goedgedrag pa su contribucion durante e viahe aki, Colombian Adventure, Minister President y tur e hobennan y mayornan cu lo participa na e evento unico aki den nos region.


text:
Meditashon Trasendental i Salú
Hopi dòkter i profeshonal di salú ta praktiká Meditashon Trasendental nan mes i ta rekomend'e na nan pashèntnan.
Tur kaminda den e paginanan aki bo por lesa pregunta i kontesta ku dòkter tokante un kantidat amplio di kondishonnan médiko. Pruebanan sientífiko ku ta kompará direktamente Meditashon Trasendental ku otro programanan a saka ‘fo ku e ta mas efektivo den trese den bida diario di un manera duradero i pa tempu largu, relahashon i redukshon di hormon di strès i mas efektivo den promové un bida saludabel largu.
"I learnt TM 25 years ago and without doubt it is the best thing I ever did. I have no idea how I would have managed as a full time GP without this technique to reduce stress and charge up my batteries. I have seen literally thousands of people gain benefit from TM and recommend it without hesitation."
Dr Elizabeth Young, GP
Re-establesé balansa i salú normal
Ultimo desaroyonan riba tereno di salú konstantemente ta ofresé nos e solushon mas nobo pa salú. Pero tin un solushon hopi simpel pa tur asuntu di salú: permití inteligensia interior di e kurpa hasi lokual e por pa re-establesé balansa i un salú normal bon. Sosiegu ta laga e mekanismo natural di e kurpa pa sanea, funkshoná kompletu. Ora nos no haña sosiegu sufisiente profundo, e kurpa tin tendensia di funshoná malu i problemanan relashoná ku strès ta surgi. Nan a estimá ku 80% di tur bishita di dòkter ta pa problemanan relashoná ku strès. Meditashon Trasendental ta duna un estado di sosiegu profundo ku ta disolvé di un manera natural hasta strès duru pegá i kansansio, i asina yuda rehobenesé e kurpa i mehorá funshonamentu di e serebro.
Mas aleu ku relahá. Di mihó salú pa kresementu personal
Meditashon Trasendental ta relahá, pero e ta muchu mas. E ta un kombinashon úniko di relahashon profundo huntu ku konsiensia ekspandé. E estado aki di "sosiegu alerto" ta hasi Meditashon Trasendental diferente for di otro téknikanan di relahashon i aktividatnan di aliviá tenshon manera ehersisio i músika. Despues di meditá, meditadornan di MT ta raportá ku nan ta sinti nan kalmu, klaro i energétiko, hopi paresido na e manera ku bo ta sinti riba bo mihó dia. Meditashon Trasendental por yuda krea e eksperensia ei durante hinter dia, tur dia. Meditashon Trasendental por ta util pa manehá un kantidat amplio di kondishon ku komúnmente ta relashoná ku strès, manera migrèn, úlsera, preshon haltu, angina, astma, hansha, insomia i uso eksesivo di alkohòl, sigaría i droga no-preskribí. Ku práktika diario di Meditashon Trasendental, un salú vibrante ta desaroyá den mente, kurpa i emoshon, hibando na mas goso, felisidat i éksito.


text:
GASTONAN DI PERSONAL DEN GOBIERNO TA SIGUI BAHA
Prome Minister Evelyn Wever-Croes:
GASTONAN DI PERSONAL DEN GOBIERNO TA SIGUI BAHA
Gobierno di Aruba den ultimo añanan a bin ta bahando gasto di personal di Gobierno. Esey ta e total di gasto di salario di tur esnan cu ta traha den Gobiero. Na aña 2018, a presenta e plan “Beleidsplan Verlaging Personeelskosten” BVP, plan di maneho pa reduci gasto di personal.
Por ehempel, ta stimula hendenan pa bay cu VUT, ora hende baha cu pensioen, no ta yena su vacatura, contractnan cu vence, no lo wordo prolonga, etc. E unico aspecto di e BVP cu no por a wordo introduci ta pa elimina e ‘periodieke verhoging’ ya cu pa esaki mester yega na consensus cu sindicatonan. Mirando tur otro tema den discusion cu sindicatonan, no a haya un momento oportuno pa cuminsa delibera riba esaki.
RESULTADO DI BVP
Sinembargo, e BVP a duna su resultado
Por mira riba e tabel adhunto cu desde 2018 e gastonan a bin ta bahando. Tambe si no tene consideracion cu e recorte di 12.6% (marca den e area oranje / mas cla), por mira cu cada aña e gastonan a baha. Di 483 miyon florin na 2018 pa 467 miyon na 2022 – si no tabata tin e recorte di 12.6% – y ta proyecta pa sigui baha den 2023 te na 459 miyon.
Pues por mira cu hasta si paga e 12.6% completo na 2023, e gastonan ta mustra cu nan ta bahando. “Por conclui pues cu e BVP a funciona”, Prome Minister a duna di conoce.
IMF
IMF ta aplica un otro norma. IMF ta mira e norma di 10% di GDP y ta recomenda paisnan manera Aruba pa no surpasa esey. Aruba ta practicamente den cumplimento cu e norma aki tambe. Pues un otro confirmacion cu e BVP ta funciona.
CAFT
E unico instancia cu nos tin diferencia di opinion cu ne, ta CAFT. CAFT ta di opinion cu mester mantene e recorte di 12.6%. Pa CAFT, e suma real di gasto na 2021, 418 miyon, mester ta e base y pa 2022 mester baha bou e 418 miyon. Aki nos tin un diferencia di opinion fundamental cu CAFT. Pasobra e recorte di 12.6% no ta permanente. E ta temporal, y empleadonan di Gobierno y fundacionnan tin derecho di haya nan salario completo bek cierto momento. E punto aki ta un di e 13 recomendacionnan di CAFT: pa NO duna empleadonan publico nan placa bek. Esaki ta un ponencia cu Aruba lo no acepta.
SINDICATONAN Y OPOSICION
Algun sindicato y principalmente oposicion tambe a ataca Gobierno cu no ta cumpli cu e BVP. Manera por mira den e tabel, Gobierno ta cumpliendo cu BVP y e gastonan ta bahando. Minister President ta raporta riba e BVP cada aña den e Jaarverslag, y Minister di Finansas ta raporta na Parlamento y CAFT cada kwartaal den e uitvoeringsrapportages. Ta importante pa tur hende tin e informacion aki, y pone e desaroyo aki den contexto.
E problema di gasto di personal a sali for di man bou di Gabinetenan Eman. Nan a tuma cantidad di persona den servicio. Desde cu Gabinete Wever-Croes ta na mando, e gastonan di personal a baha so.
Minister President actual ta traha cu 21 hende, siendo cu tempo cu sr. Mike Eman tabata Minister President, e tabata tin 147 persona ta traha p’e so. Esey a causa desconfiansa cu Hulanda, y e Gobierno aki poco poco ta purba gana e confiansa bek, cu transparencia y cu determinacion.


text:
Wikipedia ta un ensiklopediamultilingual riba internet. E ta skibi dor di voluntarionan uzando software pa páginanan di wiki, loke ta hasi posibel pa artíkulonan sea añadi of kambiá dor di kasi tur hende.
E proyekto a kuminsá riba 15 di yanüari2001 komo un komplemento na Nupedia kual tabata skibí dor di ekspertonan. Awor e ta manehá dor di e Fundashon Wikimedia. E vershon ingles di wikipedia tin mas ku 2.000.000 artíkulo. Wikipedia a sigi subi den popularidad i a haña hopi proyekto relatá, manera wiktionary (wikishonario), wikibooks (wikibuki) i wikinews (wikinotisia).
Jimmy 'Jimbo' Wales
Artíkulonan den wikipedia ta sitá regularmente dor di medionan di komunikashon i akadémikonan ku generalmente ta komenda e pa su distribushon gratis, su editashon i pasombra e ta kubri un rango grandi di tópiko. Editornan ta enkurashá pa mantené un pólisa bou di kua perspektivonan ta sumarisá sin purba di determiná un berdat ophektivo. Pero wikipedia su status komo un referensia sa ta kontroversial. Su naturalesa habri ta duna oportunidat pa vandalismo, eror i opinion.


text:
Propósito di e skol di vokashon ta pa desaroyá e profeshonalnan di fishi ku lo laborá na refineria pa medio di lès, training i guia, i na final ekipá nan ku un sertifikashon internashonalmente rekonosé. E presentashon a kuminsá ku un introdukshon marítimo kaminda a kompartí e histroria i desaroyo di refineria na Kòrsou i a finalisá na e skol di vokashon kaminda representantenan di RdK i CRU a duna presentashonnan na e parlamentarionan.
Djabièrnè mainta miembronan di Parlamentu di Kòrsou a bishitá e ‘Vocational School’ ku RdK i CRU lo lansa atrobe pa ekipá trahadónan di refineria den e fishinan nesesario pa refineria funshoná bon. Esaki, riba invitashon di RdK i CRU. Despues di un introdukshon di historial di refineria for di e punto di bista marítimo, Direktor interino di RdK señor Patrick Newton, huntu ku Direktor di CRU señor David de Haseth, ofishalmente a risibí Parlamentu na e skol di vokashon di refineria.
Despues di e introdukshon, Manager di HR di CRU señor Benjamino Goeloe, a duna un splikashon tokante e situashon aktual pa loke ta trata trabounan di fishi i vokashonnan spesífiko ku lo tin mester na refineria na momentu ku ‘start up’ atrobe. Den un situashon ideal na Kòrsou lo por a tin un database ku informashon tokante tur habitante i nan profeshon, kaminda por haña un bista general di personanan di diferente fishi na Kòrsou mes ku por atraé pa funshonnan ku lo bira disponibel, pero tambe kuantu trahadó di fishi a bandoná nos isla. Dor ku esaki no ta disponibel, RdK i CRU ta lansa un plataforma di registrashon i organisá Dianan di Registrashon pa asina por hasi un 0-Meting di trahadónan di fishi ku ta disponibel i lo ke traha na nos refineria. Den esaki ta traha huntu ku entre otro ministerio di SOAW. Pronto lo kuminsá ku promoshon di e plataforma i e dianan di registrashon. Alabes CRU ta traha huntu ku SOAW pa un akreditashon rekonosé pa e sertifikadonan. Tambe tur kontratista ta obligá pa sigui training pa sigurá funshonamentu seif den tur aspekto na momentu ku laborá na refineria.
Finalmente Kordinadónan di Fishi di e skol di vokashon di CRU, señor Gershwin Mutueel, señor Aubert Wiels i señor Michael Doran a duna presentashon tokante e diferente nesesidatnan i e areanan di training i instrukshon ku lo ofresé na e ‘Vocational School’ na refineria. Despues di e registrashon di trahadónan di fishi tambe lo kuminsá promové e vokashonnan nesesario bou di hubentut, pa informá nan tokante e oportunidatnan pa desaroyo personal i karera den e mundu petrolero. Tambe lo promové trabounan nobo, tantu den e area operashonal di refineria, komo tur otro trabou den diferente area manera atministrashon, poliklínika i hopi mas ku ta sòru pa bon funshonamentu di nos refineria.


text:
Recientemente, director di ImSan, drs. Joel Rajnherc y managing director di ENNIA, Sr. Henry van den Berg den presencia di Sra. Gina Maduro, presidente di sindicato ABV a firma prolongacion di su pensioen colectivo pa e empleadonan di ImSan.
ImSan bao guia di actuaris Sr. Rishi Achaibersing, di e compania Keesen Actuarissen a acerca varios compania di seguro local pa oferta despues di evalua cada uno y scoge pa keda y prolonga e pensioen colectivo cu ImSan ya tin cu ENNIA pa cinco aña mas, mirando cu a ofrece y mehora e beneficionan pa e trahadornan di ImSan. E pensioen colectivo ta drenta na vigor for di 1 di augustus 2022.
Por ultimo, den un comunicado di prensa, ImSan ta gradici e companianan di seguro cu a manda nan oferta y ta spera cu por sigui cu e bon cooperacion ricibi di ENNIA pa e proximo añanan. ImSan ta orguyoso di por a logra miho beneficio pa cada un di su empleadonan y asina percura pa nan tin un bon pensioen den futuro pa disfruta di dje.


text:
Hotel Bonaire, Sunset Beach Resort i pa esnan mas hoben Coco Beach. Pasando banda di e tereno aki ta trese nostalgia serka mi komo un yu di tera i mi ta kere ku esaki ta e kaso serka kada unu di boso komo Boneriano i habitante di nos dushi isla di Boneiru.
Ku hopi orguyo i tambe entusiasmo mi ta pará aki pa presentá na boso e bunita proyekto aki. Algu ku tantu e pueblo di Bonieru a anhelá pe. Algu ku nos komo habitante di Boneiru meresé. Un proyekto ku nos por ta hopi orguyoso di dje. Mi a kompronde ku e proyekto aki por te hasta konsiderá uniko den e area aki.
E inisio di e proyekto aki ta data mas o menos 10 aña pasá na 2012. Ora ku Bonaire Overheidsgebouwen N.V. (BOG) ku aprobashon di gobièrnu a tuma e desishon pa bende e tereno aki gobiernu di Boneiru a proponé pa repartì e tereno aki den 4 pida. E hotel Chogogo ta ubiká riba 2 pida parsela. Mas na suit ta e parsela ku Bonaire Sunset Beach Resort ta bai desaroyá. Kaminda nos ta pará aki te na e rotòndu ta e parti ku gobiernu a proponé pa keda desaroyá komo un area publikó.
E proposishon aki no ta sin mas. E intenshon ta i tabata semper pa e playa dilanti di e resortnan keda liber i aksesibel pa e pueblo di Boneiru. I ku e proyekto aki lo krea e aksesibilidat pa un i tur na e playa aki. Mi ta pone aksento na e un i tur. Ora mi sigui splika mas di proyekto boso lo kompronde kiko mi kier bisa ku esaki.
Mi antesesor den e funkshon aki, señor John Soleano ku tbt na inisio di e plan no por ta presente pa motibu di kebrante di salú. E konsehero i e ‘brain’ tras di e kreashon aki lamentablemente no por ta presente awe pa motibunan di trabou den exterior, señor Farley Virginia di Heren2. E la manda si su representantenan ku ta presente awe. E personanan aki semper a kere den e proyekto aki. Mi ta rekonose presensia di representantenan di gobièrnu di Boneiru ku tambe semper a kere den e proyekto aki i a para nos tras pa realisá e proyekto aki.
Mi lo bai konta boso mas di e proyekto aki. Despues di a traha e promé pinturanan di e proyekto, nos a invitá tur e organisashonnan riba area di naturalesa pa sinta huntu ku nos na mesa pa elaborá riba e plan. Pasombra traha konstrukshon kantu di laman tin su retonan. Ta hopi kos bo tin ku tene kuenta ku ne. Nos a reuni na diferente okashon ku STINAPA, Reef Renewal Bonaire, Sea Turtle Conservation, ECO Bonaire, Piskabon i tambe Wereld Natuurfonds. Ku tambe mi ta rekonose nan presensia awe. Un danki di kurason pa boso apoyo enespesial Judith Raming ku ta e Marinepark Manager di STINAPA i tambe un hurista ku a guía i kana ku nos den tur e artikulonan di lei ku nos tin ku tene kuenta ku ne. Na tur nos mester a entrega mas di 10 diferente petishon di pèrmit pa por realisá e proyekto aki.
Aki nos ta ilustrá na boso e blue print di e proyekto ku mi lo bai amplia mas riba dje.
E parke di rekreo ku lo wòrdu konstruí na Sunset Beach lo ta un parke speshal pa e pueblo di Boneiru. Den e parke aki, ku lo ta aksesibel pa un i tur, lo bini diferente elemento ku lo yuda kontribuí no na solamente rekreashon pa grandi i chikí, pero tambe ku lo mester inspirá tur ku bishitá e parke pa ta mas aktivo fisikamente.
Asina lo bini ku un fasilidat di ‘fitness’ kaminda lo tin diferente aparato ku por wòrdu husá pa train.
Tambe lo bini un area kaminda muchanan chikí por hunga. Pa e área pa mucha a eloborá ku Jantje Beton ku a hasi un investigashon bou di nos muchanan na Boneiru pa por haña sa kiko ta deseo di nos hobennan pa loke ta trata parke di rekreashon. E muchanan a indiká ku nan kier algu di awa. Nos a duna oido na deseo di nos muchanan i nos a inkorporá un elemento di awa den e área aki.
Mas den e parke lo bini un fasilidat di BBQ. Ademas e parke lo tin diferente fasilidat manera un tualèt, palapa, kioskonan ku lo bende produkto manera kos di bebe, un restorant lokal i un ‘sleephelling’ pa baha entre otro boto na laman.
Manera mi a menshoná anteriormente, nos a tene kuenta ku un i tur ku ta habitá e dushi isla aki. Pesei nos a sinta tambe ku MIVABO i e departamentu di Samenleving en Zorg. Nos a kòrda riba nos grandinan i persona ku inkapasidat fisiko. E persona nan aki por move trankilamente tur kaminda den e parke. Ta bai bini un ‘helling’ pa hendenan ku tin un inkapasidat físiko pa baha den laman na un manera seif i un area di parkeo.
Den hinter e parke tambe lo bini un fasilidat di wifi i diferente tipo di palu i mata lokal manera ‘silver bottom’, Flamboyan i banana di ref, ku lo yuda tene e temperatura den e parke mas agradabel pa e bishitantenan. Ta interesante pa menshoná ku e idea ta pa irigá e palunan aki ku awa resiklá di kloaka. Tambe lusnan i kamaránan supermoderno i ‘smart’ lo wòrdu husá ku por wòrdu kontrolá riba distansia pa asina por yuda manehá e gastunan di mantenshon mas mihó i tambe yuda ku e parti di seguridat. Nos kompanianan di utilidat WEB i TELBO tambe a duna nan apoyo pa e parti di infrastruktura aki durante desaroyo di e plannan.
Materialnan ku lo husa ta duradero i ‘hufterproef’; asina lo husa entre otro ‘breukstenen’ i palu pa algun elemento. E materialnan ta di kalidat haltu anto por bon kontra di e klima agresivo ku nan lo ta aden. E area di parkeo lo no hanja asfalt pero un superfisie ku ta habrí kaminda awaseru entre otro por pasa dor di dje. Den e diseño a tene kuenta tambe ku e naturalesa ku e area ta wòrdu rondoná dor di dje.
Tambe nos a tene kuenta ku loke nos leinan ta preskribí pa por huza santu den e area aki. Nos a kumpli ku sertifikashon di e santu ku nos ta bai hasi uso di dje dor di un kompania rekonose ku a otorgá nos e lisensia.
E kontratista prisipal pa ku e proyekto aki ta Bonairiaanse Wegenbouw Maatschappij (BWM) ku lo bai kontratá i traha ku diferente kontratistanan i kompanianan lokal pa traha riba e diferente partinan ku e parke ta konsistí di dje i tambe pa kordiná e trabounan.
E intenshon ta pa e parke aki ta kla i funkshonal aki 10 luna si no tin niun kontratiempu manera risibi materialnan ku tin ku bini for di afó.
Ku realisashon di e proyekto aki Bonaire Overheidsgebouwen kier demostrá ku e kompania aki tin potensial i tambe derechi di eksistensia. I ku esaki por habri kaminda pa Gobiernu di Boneiru duna nos e konfiansia pa realisá proyektonan di parselashon (verkavelingsplan) i e tambe un edifisio sentral di gobiernu (centraal overheidsgebouw). Petishon di proyektonan ku nos a saka man mas di un aña pasá na gobièrnu pa yuda realisá esakinan.


text:
E kampionato lokal di vòlibòl a kontinuá ayera djadumingu, 14 di yanüari 2018, ku algun bon enkuentro den klase superior. Watakeli den un tremendo demonstrashon den klase maskulino a tuma revancha riba Xaverianen, pa e derota ku ela sufri luna pasá.
Federashon Vòlibòl di Kòrsou (Fevoko) por mira’tras riba otro wikènt di kompetensia ku weganan na nivel. E públiko ku a akudí na sala kubrí Errol Rooi di Sentro Deportivo Kòrsou (SDK) sigur a gosa dje enkuentronan.
Aña pasá, riba 12 di dezèmber, Xaverianen a kibra invikto di Watakeli den klase superior maskulino. Esaki a sosodé ku skor di 3-1. Awèl djadumingu tras di lomba Watakeli a presentá rabiá i na su turno a manda Xaverianen kas ku un fulminante derota komo revancha: 3-0.
Apesar ku Watakeli no a pèrdè niun sèt i e skor ta mustra fasil, tòg Xaverianen a bende su kueru hopi karu. Tabata un enkuentro duru bringá pa tur dos ekipo. E parsial tabata 25-17, 25-19 i 29-27.
Den klase superior femenino Watakeli no a logra mesun éksito ku e koleganan maskulino. E tim a pèrdè ku skor di 0-3 di Stakamahachi. E parsialnan: 18-25, 21-25 i 16-25.
Den e otro enkuentro den klase superior femenino Hurricane a kontinuá su racha viktorioso, derotando Green Jewels den 4 sèt: 3-1 ku parsialnan 21-25, 25-21, 25-15 i 25-19.
Tabatin ayera tambe un wega di klase A maskulino entre Titus i Stakamahachi, ku Titus ganando ku 2-0: 25-13 i 25-19.


text:
Den e buletin aki: Promé reunion anual di Konseho di Bònt, Eric Booi ta konta di su eksperensia komo miembro di direktiva di Unkobon, Unkobon a bolbe habri e kaso “kayanan di Boneiru”
Promé reunion anual di Konseho di Bònt riba djaluna 29 di mart 2021
Tur miembro di Unkobon ta keda kordialmente invitá na e promé reunion anual di Konseho di Bònt kual lo tuma lugá djaluna 29 di mart 2021 den Hòfi Kultural di 19.00 – 20.30. For di 18.45 bo ta bon biní.
Mi eksperensia komo miembro di direktiva di Unkobon
Eric Booi
Introdukshon
Medio oktober 2015 mi a wòrdu aserká telefónikamente pa señor Wietze Koopman ku e petishon ku si mi por pasa un ratu na su kas pa un kombersashon. Mi a sera konosí ku Wietze den aña 2007 siendo kliente di e banko na unda mi tabata empleá. For di e tempu ei mi no a topé nunka mas i pesei mi a keda asombrá ku e invitashon. Na momento di e yamada mi tabata okupá ku un otro asuntu di moda ku mi a aseptá e invitashon sin puntra pa e pakiko. Den e tempu ei tabata kore e rumor ku un tal Koopman lo bai bira direktor di e fundashon unda mi tabata empleá. Komo tal mi a pensa ku lo ta pa e motibu ei.
E kombersashon sinembargo a bai tokante un organisashon yamá Unkobon i ku é komo kordinadó i presidente di Bondsraad di e organisashon ta buskando un miembro pa forma parti di e direktiva di Unkobon kual a keda ampliá resientemente ku tres persona.
Despues di a skucha e historia di Unkobon mi a keda fasiná ku meta y reto di e organisashon. Komo tal mi a aseptá pa okupá un funshon boluntario den direktiva. Pa haña sa mas di e trabou ku tabata sperámi mi a pasa informalmente un periodo kòrtiku den direktiva. Fin di november 2015 mi a wòrdu nombrá ofisialmente.
Eksperensia
Dia mi a bira ofisialmente miembro di direktiva e direktiva tabata konsistí solamente di e tesorero señor Eelco Moolenburgh. A puntrámi si mi kier a okupá e funshon di sekretario. Mi a okupá e funshon aki te ku mei 2018. Fin di mei 2018 mi a wòrdu nombrá presidente di Unkobon pero alabes mi a sigui hasi e trabou di sekeretario. Fin di yuni 2020 direktiva a wòrdu ampliá ku señora Marianne Grutters. Marianne a bai okupá e funshon di sekretario y ta hasiendo esaki ekselentemente.
Durante e sinku añanan aki mi a eksperenshá i siña mashá hopi. Por ehempel: traha kontakto òf forma un netwerk ta sumamente importante den kaso si bo kier logra algu. Den kombersashon ku dirihentenan bo ta siña kiko ta pasando i pakiko kosnan ta bayendo manera nan ta andando. Loke tambe mi a siña ta ku den e kombersahonnan aki no mester kritiká so sino tambe presentá un proposishon kon yega na un solushon na interes di e konsumidónan aki na Boneiru. Asina esnan konserní lo skuchábo.
Kaminda pa un temporada largu di mi bida mi a tenémi den back ground mi a bin siña pa presentá den publiko. Mi yunan a keda sumamente asombrá ku esaki.
Komo presidente di Unkobon mi a partisipá na reunionnan ku: Gezaghebber, Kolegio Ehekutivo di Boneiru, direktiva di kompanianan di gobiernu, tòpambtenarnan di Hulanda, representante di Reino i tambe ku dos diferente sekretario di estado. Pa nan Unkobon ta un organisashon serio i ku kual por deliberá i komuniká bon riba diferente tópiko.
Mi idioma materno ta papiamentu. Mi a nota ku hopi biaha mi ta tin difikultat pa sigui kombersashonnan kompliká na hulandes. Menos mal ku Unkobon tin ekspertonan hulandes ku sí ta komprendé bon e uzo di loke ta wòrdu yamá “ambtelijke taal”.
Si mi mira bèk mi ta sospechá ku e problema di komunikashon na hulandes aki, t’ei serka mas boneriano ku ta hiba kombersashonnan ku e hulandesnan oropeo. Esaki lo por tin konsekuensia desbentahoso pa Boneiru.
Loke mas mi a gusta ta e “team work” den direktiva. E ambiente ta bon, no solamente al kaso. Tur opinion ta wòrdu respetá. Pa amplia e bon ambiente a kambia e reunionnan semanal di den oranan di mainta pa oranan di atardi di moda ku despues di reunion por a keda un ratu mas huntu saboriando un òf mas serbes i sigui deliberá riba diferente puntonan di interes.
Un di mi tareanan den direktiva tabata di tradusí na papiamentu e buletinnan mensual di Unkobon, relatonan di prensa y korespondensianan. Na momentu ku un relato ta kontené hopi palabra tekniko esaki pa ami tabata hopi fastioso. Esaki si no tabata agradabel pero ta parti di e reto. Mi lo kontinuá hasi e trabou di tradukshon pa Unkobon.
Nos a logra hopi den e ultimo sinku añanan aki. Ora mi topa y kombersá ku hendenan lokal nan ta elogiá e akshonnan di Unkobon. Pero ora puntranan pa bira miembro nan ta bula pipa. Pa ami esaki tabata e desapuntu di mas grandi durante mi periodo den direktiva di Unkobon. Apesar di tur e eksito i logronan na interes di e konsumidónan di Boneiru e kantidat di miembro di Unkobon a subi apenas.
Despedida
E motibu ku mi ta baha komo presidente di Unkobon ta ku mi a alkansá e edat di 75 aña i ku mi kier traha lugá pa boluntarionan mas hoben. Mi ta kier a probechá di e okashon aki pa gradisí Konseho di Supervishon, Bondsraad, e komishonnan di trabou i muy en espeshal mi miembronan di direktiva pa e periodo bonita y edukativo.
Pa mi susesor mi tin e siguiente konseho. Sigui kolaborá. No ta tur ora bo ta haña rason òf loke bo kier mira wòrdu hasí. Pero si bo ta haña esaki ta algu importante y na benefisio di e konsumidó, laga e sosegá un ratu i bin ku né atrobe i logra tòg loke bo tabata kier. Perkurá semper pa e bos boneriano sigui rezoná den Unkobon.
Unkobon a bolbe habri e kaso “kayanan di Boneiru”
Den luna di mart 2020 Unkobon a disidí pa no molestiá Kolegio Ehekutivo ku e asuntu di kayanan ku mester a wòrdu drechá y kual tabata den mal estado. Kolegio Ehekutivo ta tin su man yen ku e asuntu di Corona. Pero tur hende por a nota ku e drechamentu di kayanan den mal estado no ta tin progreso. Ta pa e motibu ei Unkobon a bolbe habri e kaso di kayanan di Boneiru.
Mientras tantu a sostené un reunion aklaratorio ku diputado James Kroon y tres ambtenar. Den e reunion ei Unkobon a buta infasis riba e echo ku awó si mester bin ku akshonnan konkreto den un término kòrtiku. Manera ta usual Unkobon no solamente a kritiká e maneho sino a indiká tambe kon y di ki manera por realisá akshonnan konkreto relashoná ku e kayanan. Den e siguiente reunion, ku e lider nobo di e proyekto”kayanan di Boneiru” lo bai papia y mira na ki manera Unkobon lo por sostené e proposishon proponé pa yega na un solushon duradero.


text:
Kico ta Diabetes?
- Diabetes ta un condicion unda tin mucho glucose (‘sucu’) den sanger.
- E cantidad di glucose den sanger normalmente ta wordo tene stabil.
- Tin diferente tipo di diabetes, gran mayoria di pashent na Aruba tin diabetes tipo 2. Cu diabetes tipo 2 e pancreas ta produci insulina, pero e curpa no por uz’e suficientemente. Esey ta wordo yama resistencia di insulina.
- Diabetes por empeora durante tempo: esey ta pasa ora e pancreas ta produci menos insulina.
- Diabetes ta un malesa cu ta rekiri control regularmente, mirando cu e ta un malesa cu por cambia durante tempo.
- Unabes bo tin diabetes, e no ta cura mas.
- Diabetes ta un malesa cu mester wordo monitoria bon, mirando e chens pa desaroya complicacionnan.
- Bon noticia ta, cu bo mes por haci hopi pa baha e riesgo riba diabetes of pa reduci e consecuencianan di diabetes.
Sintomanan di diabetes
Durante e encuentronan PRISMA bo lo a ripara cu hende cu tin diabetes por experiencia diferente sintomanan. Sintimento di e sintomanan, of aumento di e sintomanan aki, por ta un señal cu e nivel di glucose den sanger ta mucho halto. Akibou tin un paar di e sintomanan mas comun cu por wordo causa pa un nivel di glocuse den sanger mucho halto.
Orina frecuentemente
Ora e curpa no ta logra pa wanta e nivel di glucose den sanger bou di 10 mmol/liter, e ta bay over na un medida di emergencia. Via orina e glucose ta sali di e curpa. Desbentaha di esaki ta cu e ta duro pa e riñonnan y posiblemente bo tin cu sali di cama hopi anochi. Si e nivel di glocuse den sanger ta normal, e orina frecuentemente y e sed lo baha.
Sed
Ora e riñonnan ta saca e glucose via orina, tin mester di likido pa por disolve e glucose. Pues, e curpa tin mester di mas likido, esaki ta duna e sentimento di sed. Si bo ta ignora e sed, bo por seca. Saca glucose via orina tin prioridad. E sed lo baha maera e nivel di glucose den sanger ta baha y e curpa no tin cu saca mas glucose.
Falta di energia/cansacio
Glucose ta e combustibel, tur parti di e curpa tin mester di glucose. Si e nivel di glucose den sanger ta keda halto y ta yega insuficiente na e caminda unda tin mester di dje, ta crea cansancio. Tin un falta di energia. Manera e glucose por wordo tuma for di sanger e cansancio lo reduci.
Baha peso
Ora e glucose ta sali via orina ta perde energia. Si e curpa no por haya energia for di e glucose den sanger, e ta saca energia for di e vetnan cu tey den e curpa. Cierto hende ta bay ripara cu nan ta perde peso. Perdimento di peso ta parce un bon efecto y no un keho, pero perdemento di peso na e manera aki no ta saludabel pa e riñonnan. Manera e glucose den sanger ta mehora, e peso lo stabilisa bek.
Infeccionnan/infeccion di blas
Un infeccion ta wordo causa door di bacteria. Bacteria ta gusta cos dushi, pues nan ta gusta glucose. Un keho regular cu un pashent di diabetes tin ta infeccion di blas. Ora tin glucose den orina, pasobra e riñonnan ta saca e glucose dimas via orina, e ta bira un lugar ideal pa bacteria ta multiplica su mes. E ta resulta den un infeccion di blas fastioso, cu ta sigui bolbe bek regularmente. Ora no tin glucose mas den e orina, pasobra e glucose den sanger ta bou control, ta mas facil pa combati e infeccion di blas y tin menos chens pa e bolbe bek.
Bista wazig
Cu nivel halto di glucose den sanger ta sosede un cambio den lens di wowo. Door cu eynan tambe e nivel di glucose ta mas halto, ta disformele. E disformacion di e lens ta ocasiona un bista wazig, Manera e nivel di glucose den sanger ta normal, e bista ta drecha.
Sin sintomanan
Ora no tin sintomanan no kiermen automaticamente cu e nivel di glucose den sanger ta normal. E kehonan cu tini ora e nivel ta halto no semper ta obvio, tur hende ta sinti cansa tin biaha, tin pishi mas cu normal, tin un infeccion of ta sinti menos fit. Bista wazig of tin mas sed, no necesariamente ta val op. No mester tin perdemento di peso. Mayoria di hende ta experiencia un cambio ora ta cuminsa tratamento di diabetes, e ora ey nan ta ripara cu algo tawata andando.


text:
Kerida Tirzah,
Dos palabra, komo mi no por ta presente awe ku bo ta mustra Kòrsou un bunita soño mas ku bo a logra realisá.
Pa inkontabel motibu bo meresé atmirashon i elogio. Loke abo komo muhé independiente a presta riba tereno profeshonal di publikashon di teksto ta alentá bista i alimentá alma di hende, anto nos ta mira bo komo ehèmpel di un pal’i muhé pa e pueblo akí.
Mi afinidat ku bo buki ta bini di entre otro e echo ku mi tambe ta mucha di bario. Di Fleur de Marie, no muchu leu for di Zwan.
Esta un bendishon ku bo papa por t’aki awé pa gosa ku éksito di su yu muhé.
Mi ta deseá bo salú, forsa, inspirashon i tur loke un muhé trahadó manera bo ta meresé pa e por logra sigui sirbi su próhimo ku forsa propio, semper buskando ekselensia.
Brasa graaandi di
Lucille
(Lucille Berry-Haseth) Winner Cola Debrot Prize 2014 for Papiamentu Literature


text:
Kralendijk – Patrick Martens, un di e dos finalistanan ku a sobra den e kompetensia di ‘Het Perfecte Plaatje’, a gana final di e programa di televishon hulandes akí na RTL4. Esaki tabata resultado di e episodio final festivo ku por a mira djárason 22 di desèmber na RTL4. Ku esaki a yega un fin na e di seis temporada di e shou, kaminda a graba e dòbel episodionan final na Boneiru. Den e episodio final Martens a kompetí kontra Frits Sissing. Komo ganadó di ‘Het Perfecte Plaatje’ dentro di poko Martens ta haña un reportahe den e edishon hulandes di National Geographic Magazine ku su seri di potrèt ‘ongerept Bonaire – Boneiru puro’. En total mas ku 2 mion televidente a mira tur dos episodio di ‘Het Perfecte Plaatje’ grabá na Boneiru.
Den e di dos parti di e transmishon final di ‘Het Perfecte Plaatje’ e finalistanan a haña diferente tarea pa saka potrèt ku nan mester a kumpli kuné na diferente parti di nos isla. Durante bahada di solo nan a saka potrèt di silueta, ámbos partisipante a saka potrèt di trahe di baño na sitionan fotogéniko i den un tríptiko nan a kapta e naturalesa puro di Boneiru, tantu riba komo bou di awa, por ehèmpel den Parke Nashonal Washington Slagbaai i na Klein Bonaire.
Durante e grabashonnan pa e di dos episidio final di ‘Het Perfecte Plaatje’ e finalistanan a hospedá na Villa Terras 2, ku a bira disponibel via Qvillas. E grabashonnan na Boneiru a bira posibel pa medio di patrosinio di Tourism Corporation Bonaire (TCB), e partner di akomodashon Delfins Beach Resort i e kompania di aviashon KLM. TCB ta gradisí tur otro partner na nos isla ku a koperá i ku di un òf otro manera a kontribuí na e grabashonnan durante filmashon di ‘Het Perfecte Plaatje’ na Boneiru.
Por mira e dos episodionan final di e di seis temporada di ‘Het Perfecte Plaatje’, kaminda Boneiru a hunga un papel prinsipal, online via rtlx.nl.
Kralendijk – Patrick Martens, un di e dos finalistanan ku a sobra den e kompetensia di ‘Het Perfecte Plaatje’, a gana final di e programa di televishon hulandes akí na RTL4. Esaki tabata resultado di e episodio final festivo ku por a mira djárason 22 di desèmber na RTL4. Ku esaki a yega un fin na e di seis temporada di e shou, kaminda a graba e dòbel episodionan final na Boneiru. Den e episodio final Martens a kompetí kontra Frits Sissing. Komo ganadó di ‘Het Perfecte Plaatje’ dentro di poko Martens ta haña un reportahe den e edishon hulandes di National Geographic Magazine ku su seri di potrèt ‘ongerept Bonaire – Boneiru puro’. En total mas ku 2 mion televidente a mira tur dos episodio di ‘Het Perfecte Plaatje’ grabá na Boneiru.